การกำหนดวันเลือกตั้งที่ชัดเจนและการกลับมาของนักท่องเที่ยวจีน ส่งผลให้ดัชนีความเชื่อมั่น ปรับตัวดีขึ้น
หอการค้าไทย ระบุ การกำหนดวันเลือกตั้งที่ชัดเจนและการกลับมาของนักท่องเที่ยวจีน ส่งผลให้ดัชนีความเชื่อมั่นของผู้บริโภคเดือนมกราคม 2562 ปรับตัวดีขึ้นเป็นครั้งแรกในรอบ 5 เดือน ที่ระดับ 80.7 นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยดัชนีความเชื่อมั่นของผู้บริโภคเดือนมกราคม 2562 ปรับตัวดีขึ้นครั้งแรกในรอบ 5 เดือน จากระดับ 79.4 มาอยู่ที่ระดับ 80.7 เนื่องจากผู้บริโภคเห็นว่ามีการกำหนดวันเลือกตั้งที่ชัดเจนในวันที่ 24 มีนาคม 2562 จะส่งผลต่อการฟื้นตัวของเศรษฐกิจไทยและเสถียรภาพทางการเมืองของไทยในอนาคต สถานการณ์สงครามการค้าระหว่างสหรัฐกับจีนเริ่มคลี่คลาย และการ กลับมาของนักท่องเที่ยวจีน ประกอบกับพืชผลทางการเกษตรหลายรายการเริ่มปรับตัวดีขึ้นส่งผลให้กำลังซื้อในปัจจุบันกลับมาฟื้นตัวขึ้น อย่างไรก็ดี การที่ดัชนีความเชื่อมั่นของผู้บริโภคยังเคลื่อนไหวต่ำกว่าระดับ 100 แสดงให้เห็นว่าผู้บริโภคยังมีความกังวลเกี่ยวกับความไม่แน่นอนของการฟื้นตัวของเศรษฐกิจไทยและเศรษฐกิจโลก ที่มีความเสี่ยงสูงจากสงครามการค้าระหว่างสหรัฐและจีน และ Brexit ส่งผลให้ผู้บริโภคยังคงระมัดระวังการใช้จ่ายอย่างต่อเนื่องในไตรมาสแรกของปี หอการค้าไทย คาดว่าบรรยากาศเศรษฐกิจไทยไตรมาส 1 จะค่อยๆ ปรับตัวและเริ่มเห็นสัญญาณดีขึ้นในไตรมาส 2 สำหรับดัชนีความเชื่อมั่นของผู้บริโภคในอนาคต ปรับตัวดีขึ้นจากระดับ 90.8  มาอยู่ที่ระดับ 92.3 ส่วนการรณรงค์หาเสียงเลือกตั้งของพรรคการเมืองที่เข้มข้น คาดว่าจะทำให้มีเม็ดเงินหมุนเวียนในระบบเศรษฐกิจประมาณ 30,000-50,000 ล้านบาท ซึ่งจะช่วยกระตุ้นเศรษฐกิจไตรมาส 1 ของปี 2562 ให้ขยายตัวได้ร้อยละ 3.5-4 และคาดการณ์ทั้งปี หอการค้าไทยยังคงประมาณการณ์เศรษฐกิจจะขยายตัวได้ร้อยละ 4-4.2